
     Kapittel 1
    
    

    
     
     
     Innledning
    
   

   
    
     Utdrag fra barnehageloven § 1
    

    
     Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling.
    

    
     Barna skal få utfolde skaperglede, undring og utforskertrang.
    

    
     Barna skal utvikle grunnleggende kunnskaper og ferdigheter.
    

   

   
    
    
    Slik er boken
   

   
    Denne boken er skrevet som en fagbok for studenter som utdanner seg til barnehagelærere. Den er videre egnet som praktisk håndbok for barnehagelærere, barnehageeiere og kommuner som tilsynsmyndigheter. Boken bygger på et helhetlig læringssyn der omsorg og lek, læring og danning står sentralt og ses i sammenheng.
   

   
    Tittelen
    
     Samfunnet i barnehagen og barnehagen i samfunnet
    
    viser både til det som skjer i barnehagen, og til barnehagens rolle i samfunnet. Barnehagen er i seg selv et lite samfunn som speiler samfunnet omkring, og som sentral samfunnsinstitusjon har barnehagen et viktig samfunnsmandat: Den skal tilby barn under opplæringspliktig alder et omsorgs- og læringsmiljø som er til barnas beste.
   

   
    Et sentralt dokument for barnehagevirksomheten,
    
     Rammeplan for barnehagens innhold og oppgaver
    
    (Kunnskapsdepartementet KD, 2017), stiller krav til barnehagens innhold, mål og rammer. Det innholdet barnehagen skal ha, sier noe om hvilke holdninger og verdier samfunnet anser som viktige, og hvilken retning samfunnet utvikler seg i.
   

   
    Denne boken gir en innføring i utvalgte samfunnsfaglige tema som inngår i kunnskapsområdet «Samfunn, religion, livssyn og etikk» i
    
     Nasjonale retnings­linjer for barnehagelærerutdanning
    
    (Kunnskapsdepartementet, 2018). Hvert kapittel har en fagdel som følges opp av didaktiske refleksjoner omkring hvordan det aktuelle samfunnsfaglige temaet kan tas opp og arbeides med i barnehagen. Vi gir også konkrete forslag til hvordan barnehagepersonalet kan legge til rette for læring og danning gjennom samtaler og aktiviteter. Barna skal få undre, reflektere og utvikle evnen til å lytte og sette ord på sine observasjoner, erfaringer og meninger. De skal få bli kjent med ulike typer litteratur, estetiske uttrykk, tall og figurer, sang og musikk, og få undersøke og utforske. Ved å ta utgangspunkt i barnas interesser, spørsmål og forslag kan vi ivareta deres rett til medvirkning. Med utgangspunkt i barnas innspill kan vi videreutvikle samtaler og aktiviteter som er tilpasset deres alder og modning.
   

   
    Arbeidet med boken springer ut fra behovet for faglitteratur som både ivaretar samfunnsfaglige tema og gir ideer om hvordan disse temaene kan arbeides med i barnehagen. Kapitlene kan leses uavhengig av hverandre og tilpasses lokale forhold. I første utgave av boken fra 2012 skrev Kari Blom kapitlene 2–5, mens Tone Aarre skrev kapitlene 6–8. Denne utgaven er i sin helhet revidert av Tone Aarre, i henhold til oppdaterte styringsdokumenter: Rammeplan for barnehagens oppgaver og innhold fra 2017 og Nasjonale retningslinjer for barnehagelærerutdanning fra 2018.
   

   
    
    
    Læring og danning
   

   
    Barnehagens innhold bygger på et vidt læringsbegrep og et helhetlig læringssyn der omsorg, lek og læring ses i sammenheng og skal være grunnlag for barns allsidige utvikling. Det er mye læring i god omsorg og mye omsorg i god læring. Gode læringsprosesser i småbarnsalderen bygger på lek, samtidig som læring styrker forutsetninger for lek.
   

   
    I barnehagens formålsparagraf er begrepet oppdragelse erstattet med danning. I Rammeplan for barnehagen innhold og oppgaver (2017) står det at barnehagen skal fremme danning
    
    
    . Mens oppdragelse først og fremst handler om enveis påvirkning fra voksne til barn, handler danning mest om det som skjer med barnet i samspill med omgivelsene.
   

   
    Gjennom samspill, dialog, lek og utforsking skal barnehagen bidra til at barna utvikler kritisk tenkning, etisk vurderingsevne, evne til å yte motstand og handlingskompetanse, slik at de kan bidra til endringer.
   

   
    Rammeplanen (KD, 2017, s. 15)
   

   
    I tråd med rammeplanen skal barnehagelærere legge til grunn et
    
    
    
     konstruktivistisk læringssyn
    
    som innebærer at barn utvikler seg, lærer og dannes i samspill med andre barn og voksne. Barn er ikke bare objekter som kan påvirkes og formes, men også subjekter som aktivt kommuniserer og samhandler med omgivelsene og slik spiller en aktiv rolle i sin egen lærings- og sosialiseringsprosess. Et konstruktivistisk læringssyn får konsekvenser for hvordan vi samhandler med barna og tilrettelegger for læring. Barn lærer best når de er engasjerte og deltakende, og gjennom det de sanser, observerer, opplever og erfarer. Å legge til rette for læring og danning i barnehagen er altså en skapende prosess, der både barnehagepersonalet og barna medvirker. Læring og danning skjer i både formelle og uformelle læringssituasjoner. Det vil si i planlagte og tilrettelagte læringssituasjoner som for eksempel i samlingsstunden så vel som i dagligdagse og mer spontane situasjoner.
   

   
    Barnehagen er det første trinnet i et langt læringsløp. Rammeplanen (KD, 2017) konkretiserer barnehagens rolle som læringsarena og legger vekt på at barn skal utvikle grunnleggende kunnskaper og ferdigheter innen syv fagområder:
   

   
    	
     Kommunikasjon, språk og tekst
    

    	
     Kropp, bevegelse, mat og helse
    

    	
     Kunst, kultur og kreativitet
    

    	
     Natur, miljø og teknologi
    

    	
     Antall, rom og form
    

    	
     Etikk, religion og filosofi
    

    	
     Nærmiljø og samfunn
     
      Fagområdene gjenspeiler områder som har interesse og egenverdi for barn i barnehagealder, og skal bidra til å fremme trivsel, allsidig utvikling og helse. Barnehagen skal se fagområdene i sammenheng, og alle fag­områdene skal være en gjennomgående del av barnehagens innhold.
     

     
      Rammeplanen (KD, 2017, s. 34)
     

    

   

   
    
     Nærmiljø og samfunn
    
    er ett av flere fagområder der samfunnsfaglige tema blir aktualisert. Men alle fagområdene kan sies å være tverrfaglige, og flere fag­områder vil ofte være representert samtidig i barnehagens daglige aktiviteter. Elementer fra flere spesifiserte fagområder kan integreres i et tema- eller prosjektarbeid og dekke et vidt læringsfelt.
   

   
    Undersøkelser viser at barnehagene arbeider mest med fagområdet
    
     kommunikasjon, språk og tekst
    
    . Det kan se ut som barnehagene i økende grad setter søkelyset på fagområder som ligger nær skolens «grunnleggende ferdigheter». Samtidig er ferdigheter i kommunikasjon, språk og tekst viktig for opplevelse av egen identitet og mestring på mange områder. Å kunne kommunisere med andre er sentralt for å kunne delta i et fellesskap, og språk læres og utvikles nettopp i et fellesskap. Språklæring og kommunikasjon skjer gjennom arbeid med alle fagområdene (Østrem et al., 2009).
   

   
    Alle barn skal sikres et barnehagetilbud av høy kvalitet (St.meld. nr. 41 (2008–2009)
    
     Kvalitet i barnehagen
    
    ; Meld. St. 19 (2015–2016)
    
     Tid for lek og læring – bedre innhold i barnehagen
    
    ; Kunnskapsdepartementet, 2021,
    
     Barnehager mot 2030. Strategi for barnehagekvalitet 2021–2030
    
    ). Hvordan vi nærmer oss faglige og pedagogiske mål for barnehagen og legger til rette for læring og danning, er viktige indikatorer på kvaliteten i barnehagen. Begrepet
    
     barnehagekvalitet
    
    
     
     
    
    er imidlertid ikke entydig. Hvordan måler man kvalitet? Noen studier deler kvalitet inn i struktur- og prosesskvalitet.
    
     Strukturkvalitet
    
    er kjennetegnet av antall barn per voksen, personalets utdanning og barnehagens utrustning, som for eksempel størrelse på lekeplassen.
    
     Prosesskvalitet
    
    handler om lærings­erfaringer som barnet får i samspill med andre barn og voksne. Høy prosess­kvalitet innebærer gode samspill med andre barn og barne­hagepersonale, og mulighet for lek som stimulerer læring (Wollscheid, 2010).
   

   
    Didaktikk for barnehagen
   

   
    Begrepet
    
     didaktikk
    
    
     
     
    
    stammer fra det greske
    
     didaskein
    
    , «belære», og
    
     didaktike (tekhne)
    
    , «undervisningskunst». I vanlig språkbruk blir didaktikk ofte brukt synonymt med undervisningslære. I barnehagesammenheng er det mer dekkende å bruke didaktikk om kunsten å legge til rette for læring. Læringsaspektet og sammenhengen mellom barnehage og grunnskole er blitt tydeligere i offentlige dokumenter og diskusjoner om barnehagen. Noen ser dette som et brudd på en tradisjon der barnehagens egenart er å være et helhetlig pedagogisk tilbud for barn med hovedvekt på barns egne interesser og behov, preget av omsorg, lek og læring uten instrumentalistiske krav til bestemte læringsresultater. Men ifølge rammeplanen skal leken fortsatt ha «en sentral plass i barnehagen, og lekens verdi skal anerkjennes», og «leken skal være en arena for barns utvikling og læring …» (KD, 2017, s. 14). Forskning viser at vekt på lekbasert læring i barnehagen stimulerer skolerelaterte ferdigheter og gir barna et godt utgangspunkt for å lykkes i skolen (Rege et al., 2019).
   

   
    Formålet med didaktikken som vitenskapelig disiplin er å reflektere teoretisk over planlegging, gjennomføring og vurdering av læringssituasjoner. Med andre ord dreier det seg om hvordan man vurderer og tar beslutninger om undervisningens mål, midler og metoder, og sammenhengen mellom disse faktorene. Didaktisk tenkning skal være et middel til å belyse alle de faktorene som inngår i en læringssituasjon og samspillet mellom dem. En rekke forfattere innenfor den pedagogiske faglitteraturen knytter seg opp mot didaktisk relasjonstenkning. Det har blitt utviklet ulike modeller som belyser det komplekse samspillet mellom ulike faktorer som virker inn på barns læring (Bjørndal & Lieberg, 1978; Gunnestad, 2019).
   

   
    Barna møter barnehagen med sine forutsetninger, og personalet er preget av sin utdanning og bakgrunn. Barnehagen som helhet er preget av de normene og verdiene som kjennetegner det samfunnet den er en del av, og de målene som er uttrykt i sentrale styringsdokumenter. Gjennom didaktiske overveielser blir pedagogiske spørsmål satt inn i en helhetlig sammenheng (Blom, 1997).
   

   
    Når vi som barnehagelærere skal legge til rette for læring i barnehagen, må vi sette oss klare mål for arbeidet og velge varierte arbeidsmåter og hjelpe­midler som er tilpasset barnas forutsetninger. Arbeidet må forberedes og gjennomføres på en måte som fører til gode erfaringer, utvikling, læring og danning hos barna. Dette innebærer at vi tar hensyn til barnas alder og modning, og at vi lar barna få medvirke.
   

   
    Didaktikk
    
    
    handler tradisjonelt sett om å se utvalg av lærestoff, mål for læring og arbeidsmåter i lys av målgruppen for det faglige arbeidet. Det er ofte uttrykt som fagets
    
     hva
    
    (lærestoffet),
    
     hvorfor
    
    (begrunnelser og mål­settinger) og
    
     hvordan
    
    (arbeidsmåter og metoder). Planlegging skjer innenfor visse rammefaktorer: kulturelle, fysiske, sosiale og politiske. Den didaktiske litteraturen har oftest dreid seg om formell læring styrt av læreplaner for grunnskole og videregående opplæring. Dette er imidlertid ikke vår målgruppe: Vi har behov for en didaktikk som er tilpasset barn i barnehagen.

    Barnehageloven § 1 andre ledd viser behovet for didaktisk tenkning knyttet til arbeid i barnehagen:
   

   
    Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.
   

   
    Som barnehagelærere må vi foreta didaktiske vurderinger. Når vi skal planlegge arbeid med et av fagområdene i rammeplanen, må vi spørre: Hvorfor er dette fagområdet viktig? Hvordan kan det bidra til å oppfylle generelle mål for barnehagen? Hva skal vi velge som tema i første omgang? Hvordan kan vi motivere barna for arbeid med dette temaet? Hvordan kan vi legge til rette for barn i ulik alder og for barn med ulike forutsetninger for lek og læring? Hvordan kan vi tilrettelegge for barns medvirkning? Hvilke hjelpemidler kan vi ta i bruk? Hvordan kan vi bruke nærmiljøet? Spørsmålene er mange og må ses i sammenheng, og alle innebærer didaktisk refleksjon.
   

   
    Moderne barnehagepedagogikk legger stor vekt på barns medvirkning
    
    
    . Ifølge barnehageloven § 3 om barns medvirkning har barn i barnehagen
   

   
    […] rett til å gi uttrykk for sitt syn på barnehagens daglige virksomhet. Barn skal jevnlig få mulighet til aktiv deltakelse i planlegging og vurdering av barnehagens virksomhet. Barnets synspunkter skal tillegges vekt i samsvar med dets alder og modenhet.
   

   
    Å utvikle en didaktikk for barnehagen der barna spiller en sentral rolle i planlegging og faglige valg, er et område under utvikling og utprøving. Å ha et syn på barn som medskapere kan forstås som en etisk verdi og et pedagogisk oppdrag. Videre underbygger det forståelsen av barn som subjekt og gjør det nødvendig å se på forholdet mellom barnehagelærerens planlegging og barns medvirkning i planleggingen (Torsteinson, 2011).
   

   
    En didaktikk for barnehagebarn må ta hensyn til barnas alder og modning. Det er stor forskjell på en ettåring og en femåring. Barn under tre år utgjør en stadig større andel av barna i barnehagen. Derfor er det nødvendig å gi denne alders­gruppens behov større oppmerksomhet i de daglige aktivitetene. De yngste barna har et særlig behov for konkrete erfaringer, opplevelser og sanseinntrykk. Faglig arbeid rettet mot de yngste barna i barnehagen handler i stor grad om å skape situasjoner som gir barna gode opplevelser i tilknytning til ulike tema. Som barnehagelærere skal vi legge til rette for at også de yngste blir medskapere av kunnskap, og lærer og dannes i samhandling og samspill med andre barn og voksne. Positiv stimulering i småbarnsalder har stor betydning for senere motivasjon for læring og mestring.
   

   
    Barns rett til å medvirke hindrer ikke at personalet kan bestemme hvilke overordnede tema barnehagen skal arbeide med. Overordnede tema kan deles opp i mer avgrensede tema som kan invitere til mange innfallsvinkler og være åpne for
    
    
    
     barns medvirkning
    
    . Det kan være et dilemma å gjennomføre planlagte aktiviteter og samtidig ta hensyn til barns spontane innspill. Her må pedagogen være fleksibel og la innspill fra barna få påvirke det som er planlagt (Bae, 2012).
   

   
    Barna må få si sin mening og medvirke i en trygg sosial sammenheng. De skal lære at alle har rett til å si det de mener, og bli hørt. Men barns medvirkning handler ikke om at enkeltbarn skal få bestemme ut fra en individualistisk rettighetstenkning. Som barnehagelærere skal vi ta hensyn til alle barnas innspill og samtidig styre samtaler og aktiviteter i en retning som bygger opp under fellesskapet. Vi må legge opp til diskusjoner som kan føre frem til felles løsninger.
   

   
    Når barn får mulighet til å velge mellom ulike alternative aktiviteter, vil de velge forskjellig. Noen ganger vil barn erfare at det de velger, ikke blir som de trodde: Det ble ikke så spennende og interessant som de hadde tenkt. Men dette er også en nyttig erfaring. I samfunnet vårt har vi kanskje en overdreven tro på friheten til å velge. Mange barn trenger å vite hva de faktisk velger mellom, og de trenger støtte for valgene de gjør. For mange barn i grunnskole og videregående opplæring kan det være tungt å oppdage at mantraet «ansvar for egen læring» har gitt dem en frihet de ikke har klart å forvalte til eget beste. Friheten og egenansvaret kan stenge for muligheter senere i livet.
   

   
    
     Prosjektarbeid
    
    innbyr i stor grad til barns medvirkning. I prosjektarbeid fordyper vi oss i og bearbeider ulike tema sammen med barna. Denne arbeidsmåten er blant annet inspirert av Reggio Emilia sin pedagogiske filosofi, der det enkelte barnets naturlige forskertrang, evner og rettigheter er det bærende prinsippet. Læring forstås her som både en individuell og en sosial konstruksjon, og barn bør få erfaringer med å uttrykke seg på mange og varierte måter (Torsteinson, 2011). Med utgangspunkt i barnas opplevelser, erfaringer, interesser og innspill kan vi undre oss sammen med dem. Som barnehagelærere skal vi inspirere barna til å undre seg, lære og undersøke, og vi skal innhente ny kunnskap sammen med dem. I prosjektarbeid legges det vekt på samhandling og medvirkning. Innspill fra barna driver lærings- og danningsprosessen fremover.
   

   
    Digital kompetanse
    
    
    skal være sentralt i opplæringen på alle nivåer. Didaktikk for barnehagen innebærer også digital kompetanse.
   

   
    Barnehagens digitale praksis skal bidra til barnas lek, kreativitet og læring. Ved bruk av digitale verktøy i det pedagogiske arbeidet skal dette støtte opp om barns læreprosesser og bidra til å oppfylle ramme­planens føringer for et rikt og allsidig læringsmiljø for alle barn.
   

   
    (KD, 2017, s. 33)
   

   
    Ved å gi barn kunnskap om digitale verktøy kan barnehagen motvirke digitale skiller mellom barn og bidra til sosial utjevning. I dag foregår også stadig mer av kommunikasjonen mellom hjem og barnehage digitalt.
   

   
    Planlegging, dokumentasjon og vurdering
   

   
    Den pedagogiske virksomheten i barnehagen skal planlegges og vurderes. Og dokumentasjon
    
    
    av personalets arbeid skal synliggjøre hvordan barnehagen arbeider for å oppfylle kravene i barnehageloven og rammeplanen (KD, 2017).
   

   
    Barnehagene står fritt til å velge arbeidsmåter ut fra lokale forutsetninger og behov. Barnehagens styrer har ansvar for å iverksette og lede arbeidet, mens pedagogisk leder har ansvar for å planlegge, dokumentere og vurdere arbeidet i den barnegruppen hun eller han har ansvar for. Det skal legges til rette for medvirkning fra barn, foreldre, barnehagens øvrige personale og eiere.
   

   
    Veiledende litteratur på dette området legger vekt på å holde god avstand til tilsvarende arbeidsområder i skolen, og det er det grunn til. Planleggingen i barnehagen skal være mer fleksibel og gi større rom for barns medvirkning. Dokumentasjon av arbeidet i barnehagen kan vise hverdagsaktiviteter og uformelle læringssituasjoner, og hvordan barnehagen legger til rette for mer formelle læringssituasjoner som oppfølging av barnehagens fagområder. Verken dokumentasjon eller vurdering skal knyttes til enkeltpersoner, men til barnehagens arbeid med fagområdene. Erfaringer skal danne grunnlag for videre arbeid. Planlegging, dokumentasjon og vurdering er områder som er under utvikling, og barnehagen er gitt vide rammer for gjennomføringen.
   

   
    Alle barnehager skal utarbeide en
    
     årsplan
    
    
     
     
    
    . Barnehagens årsplan er en overordnet plan som tar hensyn til mål gitt i barnehageloven som er utdypet og konkretisert i rammeplanen. Årsplanen skal være «et arbeidsredskap for barnehagepersonalet og dokumentere barnehagens valg og begrunnelser. Årsplanen kan gi informasjon om barnehagens pedagogiske arbeid til myndighetsnivåene, barnehagens samarbeidspartnere og andre interesserte» (KD, 2017, s. 27 og 28).
   

   
    For at årsplanen skal kunne oppfylle disse funksjonene, må den vise hvordan barnehagen arbeider med omsorg, lek, danning og læring for å fremme barnas allsidige utvikling i samarbeid og forståelse med barnas hjem. Når vi utformer barnehagens årsplan, må vi ta hensyn til barnehagens menneskelige og materielle ressurser, årstidenes veksling, lokale forhold og ressurser i nærmiljøet, hvordan barnehagen vil markere høytider, lokale kulturbegivenheter og liknende. Årsplanen skal si noe om hvordan barnehagen vil følge opp barnehagelovens bestemmelser om barnehagens innhold, og hvordan dette arbeidet skal dokumenteres og vurderes. Videre skal årsplanen vise til en plan for barnas overgang fra barnehage til skole og si noe om hvordan barnehagen vil samarbeide med grunnskolen. For at foreldrene skal få mulighet til å komme med innspill og påvirke årsplanen, må den drøftes i foreldrerådet før den vurderes og vedtas i barnehagens samarbeidsutvalg. Som et sentralt styringsdokument må årsplanen ha en form som tilfredsstiller barnehagens eget behov, foreldrenes behov for innsyn og medvirkning i barnehagens arbeid og overordnet myndighets behov for bekreftelse på at barnehagen drives i overensstemmelse med lov og rammeplan.
   

   
    I tillegg til barnehagens årsplan skal det utarbeides planer for kortere og lengre tidsrom og for ulike barnegrupper etter behov.
   

   
    Hvordan planene fortolkes og realiseres i barnehagehverdagen, skal komme frem gjennom ulike former for
    
     dokumentasjon
    
    . Rammeplanen legger stor vekt på
    
    
    dokumentasjon av det målrettede arbeidet i barnehagen: «Dokumentasjon av det pedagogiske arbeidet skal inngå i barnehagens arbeid med å planlegge, vurdere og utvikle den pedagogiske virksomheten» (KD, 2017, s. 29).
   

   
    Vi kan tenke oss dokumentasjonsformer som praksisfortellinger, fotografier, tegninger, skriftlige logger (skrevet av personalet), intervju med barn, formingsarbeider og samlinger av forskjellig slag. Dokumentasjon
    
    
    som viser barns medvirkning, kan for eksempel presenteres som et foto­album med bilder av en serie hendelser. Med utgangspunkt i ulike former for dokumentasjon kan barn og personale reflektere over aktiviteter og arbeid med ulike tema i barnehagen. Barna kan få hjelp til å se og gjenkjenne sin egen læringsprosess. Slik vil de kunne føle stolthet over det de har lært, og læringen vil forsterkes (Birkeland, 2007; Bae et al., 2006).
   

   
    Læring i barnehagen kan ikke måles og vurderes etter tradisjonelle skolemetoder, der det legges stor vekt på individuelle prestasjoner og resultater. I barnehagen vil dokumentasjon handle om å konkretisere hva barnegruppen i fellesskap har opplevd, erfart og skapt. Birkeland (2007) bruker begrepet
    
     den gjennomsiktige barnehage
    
    for å fremheve den åpne barnehagen som gjerne viser frem sin virksomhet. Gjennom å studere ulike former for dokumentasjon av arbeidet i barnehagen skal foreldre og overordnet myndighet få informasjon om hva barna faktisk opplever, lærer og gjør i barnehagen.
   

   
    Refleksjoner knyttet til dokumentasjon av barns læring og personalets arbeid innebærer også vurdering. Barnehagevirksomheten skal vurderes etter kriterier i barnehageloven, rammeplanen og lokale retningslinjer og planer, slik som årsplanen. Barnehagens styrer har et overordnet ansvar for at vurderingen skjer på en planlagt, systematisk og åpen måte, i samarbeid med personalgruppen. Barnas og personalets erfaringer og synspunkt skal inngå i vurderingsgrunnlaget som skal være utgangspunkt for utvikling og eventuelt justering og endring av det målrettede arbeidet i barnehagen. Foreldrerådet og samarbeidsutvalget skal ha mulighet til reell innflytelse i vurderingsprosessen. Vurderingen skal gjøres tilgjengelig og bidra til åpen debatt om barnehagens mål, innhold, oppgaver og kvalitet. Planlegging av videre målrettet arbeid i barnehagen skal ta utgangspunkt i vurderingen. Systematisk vurderingsarbeid legger grunnlag for barnehagen som lærende organisasjon.
   

   
    Barnehagens arbeid med planlegging, dokumentasjon og vurdering skal sikre at barnehagen drives etter lov og rammeplan, og at god praksis er i kontinuerlig utvikling.

